Sukhoi Su-30

Sukhoi Su-30 (nama pengenalan NATO "Flanker-C") merupakan sebuah pesawat tentera lincah yang dibangunkan oleh Sukhoi Aviation Corporation, Rusia dan mula berkhidmat pada tahun 1996. Pesawat ini merupakan pesawat penguasaan udara yang mana juga berupaya untuk melaksanakan misi serangan darat.

Pesawat ini merupakan pesawat tingkat upaya daripada Su-27UB dan mempunyai beberapa variasi. Pesawat siri Su-30K dan Su-30MK membawa kejayaan komersil. Variasi pesawat ini dikeluarkan oleh KnAAPO dan IRKUT Corporation, kedua-duanya adalah syarikat di bawah naungan kumpulan Sukhoi Aviation Corporation. KNAAPO mengeluarkan Su-30MKK dan Su-30MK2, yang mana direka dan dijual kepada China. IRKUT Corporation pula mengeluarkan pesawat jarak jauh, pelbagai fungsi siri Su-30MK. Siri-sirinya termasuk Su-30MKI yang dibangunkan untuk Tentera Udara India. Singkatan MKM, MKA dan MKV pada versi Su-30MK adalah masing-masing merujuk kepada Malaysia, Algeria dan Venezuela.

Pembangunan

Pesawat pemintas jarak jauh Su-27PU 
Walaupun pesawat asal Su-27 mempunyai jarak operasi yang baik, ia belum cukup untuk melaksanakan beberapa tugas pertahanan udara seperti yang dikehendaki oleh PVO Strany ("PVO" merujuk kepada "Protivo-Vozdushnaya Oborona" — "Pertahanan Udara") yang mana meliputi kawasan yang luas yang merentasi Kesatuan Soviet. Oleh sebab itu, pembangunan dimulakan pada 1986 pada Su-27PU, iaitu variasi tingkat upaya untuk Su-27 yang bertindak sebagai pesawat pemintas jarak jauh atau pusat kawalan udara. Pesawat latihan tempur 2 tempat duduk, Su-27UB pula dipilih sebagai asas untuk Su-27PU, disebabkan ia mempunyai keupayaan pesawat satu tempat duduk, Su-27 manakala misi jarak jauh memerlukan 2 anak kapal. Pesawat prototaip (konsept terbukti) diterbangkan pada 6 Jun, 1987, dan kejayaan ini telah memulakan kerja-kerja pembangunan pesawat prototaip 2 tempat duduk, Su-27PU. Pesawat prototaip pertama, Su-27PU terbang di Irkutsk pada 31 Disember, 1989, dan pesawat pertama daripada 3 pesawat diterbangkan pada 14 April, 1992.

Untuk menyesuaikan pesawat Su-27UB dengan tugasan barunya, pesawat ini telah dilengkapkan dengan prob pengisian minyak di udara jenis boleh ditarik semula untuk menambah jarak operasi; prob ini dipasang pada bahagian sisi kiri muncung dan sebagai penyelesaian IRST telah diubah ke bahagian kanan.

Sistem avionik pesawat juga ditukar, alat panduan dan komunikasi khas dipasang untuk kawalan formasi penerbangan pada pesawat pemintas satu tempat duduk, Su-27. Kokpit belakang pula dilengkapkan dengan  paparan CRT yang memberi maklumat taktikal kepada Ketua Formasi berkenaan sasaran dan pesawat pemintas. Sistem navigasi dan terbang dengan wayar juga ditingkat upaya. Ia telah dilengkapkan dengan radar NIIP N001 terkini, yang mana berkeupayaan untuk melakukan serangan udara-ke-darat dan menjejak dan memusnahkan beberapa sasaran udara secara serentak.

Sukhoi juga menawarkan Su-27PU yang boleh bertindak sebagai "pengawal pesawat", seolah-olah mini-AWACS, dengan krew belakang bertindak menggunakan radar dan rangkaian data untuk mengawal pesawat-peswat lain. Walau bagaimanapun, PVO Strany tidak berminat untuk membeli Su-27PU. Kesemua nasib 5 buah pesawat Su-27PU, dengan memakai pengenalan baru "Su-30", berakhir dengan digunakan sebagai pesawat latihan bersama PVO Strany. Penghantaran pesawat ke pangkalan latihan lanjutan Regimen Pemintas Udara ke-54 bermula pada tahun 1996.

Pesawat ini dilengkapi dengan brek udara di belakang kokpit.

Reka bentuk 
Variasi 2 tempat duduk Su-30M pelbagai peranan telah dicadangkan untuk kegunaan Rusia dan beberapa unit mungkin telah dibina pada pertengahan-1990-an untuk penilaian.
 Sukhoi mencadangkan versi export, Su-30MK, di mana "MK" bermaksud "Modernizirovannyi Kommercheskiy" (Komersil Dimodenkan). Sukhoi telah mempamerkan Su-30MK di Pertunjukan Udara Paris pada 1993.
 Versi Su-30MK yang lebih berkuasa, dibina semula daripada pengeluaran pertama Su-27PU, telah dipamerkan pada 1994.

Pesawat tempur pelbagai fungsi berprestasi tinggi 
Pesawat Su-30MK berupaya untuk melaksanakan misi tempur yang pelbagai yang jauh daripada pangkalan, dalam sebarang keadaan cuaca, persekitaraan serakan yang tinggi, pada waktu siang atau malam.

Pesawat MRCA Su-30MK ini dipasang dengan segala kelengkapan tempur dalam semua senario untuk kombat operasi dan taktikal, daripada tugas-tugas pertempuran udara (iaitu mendapatkan penguasaan udara, pertahanan udara, rondaan udara dan pengiring) hingga serangan darat, menumpaskan pertahanan udara musuh, larangan udara, sokongan udara dekat dan serangan maritim. Selain itu, pesawat Su-30MK boleh melaksanakan ECCM dan tugas amaran awal, seperti bertindak sebagai arahan dan kawalan ke atas sekumpulan aset tempur udara yang melaksanakan misi bersama.

Sudut serangan 
Tatarajah aerodinamik bagi pesawat Su-30MK sangat tidak stabil pada kedudukan longitude triplane. Untuk meningkatan kecekapan lonjakan dan pengendalian pesawat, kanard dipasang pada pesawat. Kanard ini akan melencong secara automatik untuk memastikan pesawat berada dalam keadaan terkawal semasa pesawat dalam serangan sudut yang tinggi. Kanard bagaimanapun hanya dipasang pada sesetengah model kelainan Su-30 sahaja sebagai contoh Sukhoi Su-30MKI.

Manuver Ular Tedung Pugachev 
Konfigurasi aerodinamik bersepadu, yang digabungkan bersama dengan keupayaan Kawalan Tujahan Vektor, menghasilkan kebolehan manuver yang sukar dijangka dan ciri-ciri unik semasa berlepas dan mendarat. Dilengkapkan dengan sistem digital terbang-dengan-wayar, pesawat Su-30MK boleh melakukan manuver-manuver yang rumit. Ini termasuk manuver Ular Tedung Pugachev dan Loceng yang terkenal. Semasa melakukan manuver balik-kuang, pesawat ini melakukan pusingan 360-darjah dalam satah mencerun tanpa kehilangan altitud. Dalam manuver pusingan mendatar terkawal, pesawat ini boleh melakukan beberapa pusingan penuh pada satah mendatar, dengan pecutan sifar, secara tiba-tiba.

Jana kuasa 
Pesawat Su-30 dijanakan oleh gabungan 2 unit enjin Saturn AL-31FP turbofan bersaluran rendah pembakaran lanjut yang menghasilkan kuasa tujahan pembakaran lanjutr berjumlah 25,000 kgf (245 kN). Ini menghasilkan Mach 2 kelajuan terbang mendatar, laju sebanyak 1,350 km/j di altitud rendah dan kadar pendakian sebanyak 230 m/s.

Dengan kapasiti tangki minyak normal sebanyak 5,270 kg, Su-30MK berupaya untuk melaksanakan misi serangan selama 4.5-jam dalam lingkungan jarak 3,000 km. Sistem pengisian minyak di udara menambah masa terbang sehingga 10 jam dan jarak operasi sehingga 8,000 km pada ketinggian meluncur di antara 11 hingga 13 km.

Keupayaan jarak jauh meningkatan pilihan penggunaan pesawat yang ketara. Pilihan misi berubah dari misi rondaan, mengiring pesawat pemintas jarak jauh dan serangan udara ke darat.

Kawalan tujahan vektor pepenjuru-2D 
Perbezaan sudut lencongan sebanyak ±15-darjah pada muncung tak simetri dan enjin (dengan kedudukan paksi pusingan pada sudut 32-darjah diantara satu sama lain) membolehkan kawalan tujahan vektor (TVC) dilakukan. Bergantung pada manuver yang ingin dilakukan, kecerunan muncung boleh diselarskan dengan atau diasingkan daripada kecerunan satah mendatar pada bahagian ekor pesawat.

Konfigurasi 2 tempat duduk 
Konfigurasi pesawat 2 tempat duduk menyumbang kepada peningkatan keupayaan pesawat yang ketara. Ini disebabkan oleh pembahagian tugas di antara 2 anak kapal. Tugas juruterbang adalah menerbangkan pesawat, mengawal senjata dan melakukan manuver pertempuran udara, sementara itu pegawai sistem senjata (WSO) pula akan mengendalikan misil udara-ke-udara Jarak Melangkaui Penglihatan (BVR) dan misil panduan udara-ke-darat semasa pertempuran jarak jauh, mengawasi persekitaran taktikal untuk memastikan situasi terkawal serta melaksanakan tugas-tugas arahan-dan-kawalan dalam misi berkumpulan.

Avionik 
 Radar: Sama ada radar N001VE, Phazotron N010 Zhuk-27 atau radar denyutan Doppler N011M BARS PESA. Berupaya untuk menjejak dan mengesan sehingga 15 sasaran udara, dan pada masa yang sama menyerang 4 daripadanya. Radar N011M BARS yang memaparkan resolusi 20 meter (65.6 kaki) dan menjejak sasaran besar pada permukaan laut pada jarak sehingga 400 km (248.5 batu), dan sasaran kecil pada jarak sehingga 120 km (74.5 batu).
 Avionik lain termasuk sistem penglihatan-dan-navigasi optronik bersepadu bersama sistem navigasi laser giro, paparan yang dilekapkan di helmet, paparan lihat atas, LCD berwarna pelbagai dengan keupayaan percampuran imej dan GPS (sesuai untuk GLONASS/NAVSTAR).
 Inframerah dan pod pandangan laser untuk mengesan dan menyerang sasaran kecil di darat boleh diperolehi untuk pemasangan. Pesawat ini disediakan kemudahan ECCM yang bertujuan untuk menghapuskan perlindungan elektronik dan elektro-optik pihak musuh.
 Pesawat ini juga mempunyai ciri alat pemanduan automatik pada semua keadaan penerbangan termasuk penerbangan aras rendah mengikut permukaan bumi, tempur individu dan berkumpulan menentang sasaran udara, permukaan darat dan laut. Sistem kawalan automatik yang bersambung dengan sistem navigasi memastikan laluan penerbangan, menghampiri sasaran, pengunduran ke pangkalan terbang dan melakukan pendaratan dalam mod automatik.

Kelainan 
Su-27PU
Pesawat pemintas jarak jauh berasaskan pesawat latihan 2 tempat duduk Su-27UB. Kemudian dinamakan semula sebagai Su-30.
Su-30
Pesawat ujian dengan tambahan kanard.
Su-30K
Versi komersil daripada asas Su-30. 50 buah pesawat dijual kepada India, kemudian ditingkat upaya ke Su-30MKI.
Su-30KI
Cadangan Sukhoi untuk meningkat upaya pesawat satu tempat duduk Tentera Udara Rusia, Su-27S. Ia juga versi export ke Indonesia. Satu-satunya pesawat satu tempat duduk dalam keluarga Su-30.
Su-30KN
Ditingkat upaya ke pesawat 2 tempat duduk daripada model Su-27UB, Su-30 dan Su-30K.
Su-30M
Versi tingkat upaya dari Su-27PU, pesawat pelbagai fungsi sebenar pertama daripada Su-27.
Su-30MK
Versi komersil Su-30M pertama kalinya didedahkan pada 1993.
Su-30M2
Su-30MK yang dilengkapi dengan kanard dan kawalan tujahan vektor (TVC).
Su-30MKI
Dibangunkan bersama dengan Hindustan Aeronautics Limited, India untuk Tentera Udara India. Ia memiliki Kawalan Tujahan Vektor (TVC) dan kanard. Ia turut dilengkapi oleh sistem avionik kompleks dari pelbagai negara seperti Israel, India, Rusia dan Perancis. 
Su-30MKK
Versi export ke China.
Su-30MKM
Berasaskan model MKI, versi dikhususkan untuk Tentera Udara Diraja Malaysia dengan menggunakan platfom yang sama tetapi dengan kombinasi sistem avionik daripada Perancis, Afrika Selatan dan Rusia. Antara ciri-cirinya adalah paparan muka (HUD), sistem navigasi pandang hadapan inframerah (NAVFLIR) dan pod Penanda Laser Damocles (LDP) dari Thales Group, Perancis, penderia amaran peluru berpandu (MAWS) MAW-300 dan penderia amaran laser (LWS) daripada firma SAAB AVITRONICS (Afrika Selatan), juga radar NIIP N011M BARS PESA daripada Rusia, sistem peperangan elektronik (EW), sistem lokasi optik (OLS) dan kokpit kaca. 
Su-30MKV
Versi export untuk Venezuela, kemungkinan besar serupa dengan Su-30MK2. Ini berdasarkan kehadiran 2 pesawat pertunjukkan (No. 0460 dan No. 1259) daripada KNAAPO yang telah mengambil bahagian dalam pembarisan hari kebangsaan di Caracas pada Julai 2006. Berita terkini mengesahkan pesawat Su-30 yang dibeli oleh Venezuela sebenarnya adalah pesawat Su-30MK2.
Su-30MK2
Su-30MKK dengan peningkatan sistem elektronik yang menyokong penggunaan peluru berpandu anti kapal.
Su-30MK2V
Su-30MK2 variasi untuk Vietnam dengan perubahan kecil.
Su-30MK3
Su-30MKK dengan radar Zhuk MSE dan sokongan untuk peluru berpandu anti kapal Kh-59MK.
Su-30MKA
Versi khusus untuk Algeria seolah-olah menyamai MKI, tetapi secara prinsipnya akan dilengkapi dengan sistem avionik Perancis dan Rusia. Antara ciri-cirinya adalah paparan muka pelbagai fungsi daripada Thales Group dan Sagem daripada Perancis.

Pengendali 

 Tentera Udara Algeria memiliki 52 buah Su-30MKA dalam perkhidmatan  dan 14 buah Su-30MKA yang telah dipesan setakat 2015.

 Tentera Udara Angola memesan 18 buah Su-30K pada 16 Oktober 2013 sebagai sebahagian daripada satu perjanjian bernilai $1 bilion yang juga termasuk kelengkapan lain dan khidmat peyelenggaraan.  Pesawat Su-30K asalnya dihantar kepada India pada tahun 1990-an, tetapi dipulangkan semula ke Rusia pada tahun 2007.

 Angkatan Udara Tentera Pembebasan Rakyat menggunakan versi Su-30MKK. Angkatan Laut Tentera Pembebasan Rakyat pula menggunakan pesawat versi Su-30MK2. Setakat tahun 2012, China memiliki 76 buah Su-30MKK dan 24 buah Su-30MK2. 

 Tentera Udara India menggunakan versi Su-30MKI.  Rusia membina kumpulan awal pesawat Su-30MKI; kemudian Su-30MKI dipasang secara berlesen oleh Hindustan Aeronautics Limited. Sejumlah 254 buah MKI kini digunakan oleh India

 Tentera Udara Indonesia (TNI - AU atau Tentara Nasional Indonesia - Angkatan Udara) telah memesan sejumlah 11 buah Su-30MK/MK2. Setakat September 2013, kesemua pesawat Su-30MK/MK2 telah diserahkan oleh Rusia.

 Tentera Udara Kazakhtan telah memesan pesawat Su-30SM pada bulan Februari 2015. 4 buah pesawat pertama telah diserahkan pada tahun 2015. Kumpulan kedua berjumlah 2 buah pesawat telah dihantar pada Disember 2016.

 Tentera Udara Diraja Malaysia telah melakukan lawatan ke India Su-30MKI, menandatangani penjanjian untuk membeli 18 buah pesawat Sukhoi Sukhoi Su-30MKM (M untuk Malaysia) pada Mei 2003. 2 buah pesawat Su-30MKM secara rasminya telah diserahkan di Irkutsk pada 23 Mei 2007, dan tiba di Pangkalan Udara Gong Kedak pada 21 Jun 2007. Kesemua 18 buah pesawat dijangka akan diterima sepenuhnya sebelum akhir tahun 2008. Berdasarkan perjanjian, Rusia juga akan menghantar angkasawan Malaysia ke Stesen Angkasa Antarabangsa.

 Tentera Udara Rusia: kira-kira 14 buah pesawat berada dalam perkhidmatan Tentera Udara Rusia. Sehingga 120 buah pesawat akan dipesan sebelum 2012 berdasarkan kenyataan yang dibuat oleh ITAR-TASS pada 2007 (pengeluaran bermula pada 1996).

 Tentera Udara Uganda memesan 6 buah Su-30MK2 pada 2010. Dua buah pesawat terakhir diserahkan pada bulan Jun 2012.

 Pada 14 Jun 2006, Tentera Udara Venezuela dan kerajaan Venezuela mengumumkan pembelian 24 buah pesawat Su-30MK2. 2 buah pesawat Su-30MK2 tiba pada minggu pertama Disember 2006 manakala 8 buah pesawat lagi akan ditauliah dalam tahun 2007. Baki 14 buah pesawat dijangka akan diserahkan pada 2008.

 Tentera Udara Rakyat Vietnam menggunakan 4 buah Su-30MK dan 20 buah Su-30MK2V pada tahun 2013. Pada 21 Ogos 2013, Rusia mengumumkan ia akan menyerahkan kumpulan tambahan sebanyak 12 buah Su-30MK2 di bawah kontrak bernilai AS$450 juta, yang akan diserahkan pada tahun 2014-2015.

Spesifikasi (Su-27PU/Su-30)

Kemalangan 
 12 Jun 1999, Pameran Udara Paris (Video)

Lihat juga

Rujukan

Pautan luar 
 Laman web rasmi Sukhoi
 FAS.org
 GlobalSecurity.org
 Milavia.net
 Teknologi-Tentera Udara
 Sukhoi Flankers - Mengubah keseimbangan kuasa udara
 Pesawat siri Su-27 di Vektor Udara Greg Goebel
 Penerbangan Veniks 
 Akedemi Taktik Pesawat Pejuang 
 Video Sukhoi Su-30 
 Video di YouTube
 Video Su-30 
 Flanker Termaju Asia
 Pesawat Su-30MKM Malaysia

Lihat juga 

Pesawat tentera
Pesawat pejuang
Pesawat sirip hadapan